b"\n_START_ARTICLE_\nHamure\n_START_SECTION_\nDokazi\n_START_PARAGRAPH_\nHamure je eden od samo nekaj vladarjev iz \xc5\xa0tirinajste dinastije, ki so dokazani z arheolo\xc5\xa1kimi najdbami. Njemu se pripisujeta dva skarabejska pe\xc4\x8datnika, vendar neznanega izvora. Eden od skarabejev se hrani v Petriejevem muzeju egip\xc4\x8danske arheologije pod katalo\xc5\xa1ko \xc5\xa1tevilko 11819, drugi pa je bil prodan na dra\xc5\xbebi leta 1991._NEWLINE_Skarabej v Petriejevem muzeju je nenavaden, ker je na hrbtni strani edinstveno in dodelano okra\xc5\xa1en, kar ka\xc5\xbee, da je bil dan uradniku najvi\xc5\xa1jega ranga. Na skarabeju imenu Hamure sledi epitet Ne\xc4\x8der Nefer (dobri bog), ki ka\xc5\xbee, da je bil Hamure faraonov priimek (prenomen). To hkrati pomeni, da Hamurejevega priiimka  ni na ohranjenih fragmentih Torinskega seznama kraljev, sestavljenega v ramze\xc5\xa1kem obdobju.\n_START_SECTION_\nIdentiteta\n_START_PARAGRAPH_\nArheologa Olga Tufnell in William A. Ward trdita, da se ime na skarabeju iz Petriejevega muzeja bere 'Ammu in morda pripada nejasnemu faraonu  'Ammu Aahotepreju iz poznega drugega vmesnega obdobja Egipta. Egiptologa Kim Ryholt in Darrell Baker njuno razlago zavra\xc4\x8data, ker so Gardinerjev znak  N5 za son\xc4\x8dni disk in znaka za Ne\xc4\x8der Nefer na pe\xc4\x8datu jasno \xc4\x8ditljivi. Priimek se zato pravilno prebere kot Hamure in ne 'Ammu, kot trdita tudi Percy Newberry in Flinders Petrie._NEWLINE_Hamurejev kronolo\xc5\xa1ki polo\xc5\xbeaj je \xc5\xa1e vedno nezanesljiv. Ryholt kljub temu domneva, de je vladal v \xc5\xa0tirinajsti dinastiji nekje med Jakubherjem in Jakarebom. Njegova domneva temelji na serijaciji skarabejev iz drugega vmesnega obdobja Egipta."